Κανονισμός (ΕΚ) αριθ. 1733/2003 της Επιτροπής

της 30ής Σεπτεμβρίου 2003

για την έναρξη έρευνας όσον αφορά τους ισχυρισμούς για την καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 119/97 για την επιβολή οριστικών δασμών αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Λαϊκής Δημοκρατίας της Κίνας, από τις εισαγωγές ορισμένων μηχανισμών με δακτυλίους που αποστέλλονται από το Βιετνάμ, είτε έχουν δηλωθεί ως καταγόμενοι από το Βιετνάμ είτε όχι, και για την υπαγωγή των εν λόγω εισαγωγών σε καταγραφή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), (εφεξής "ο βασικός κανονισμός"), και ιδίως το άρθρο 13 παράγραφος 3 και το άρθρο 14 παράγραφοι 3 και 5,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΑΙΤΗΣΗ

(1) Η Επιτροπή έλαβε αίτημα, σύμφωνα με το άρθρο 13 παράγραφος 3 του βασικού κανονισμού, με το οποίο της ζητείται να ερευνήσει τον ισχυρισμό περί καταστρατηγήσεως των μέτρων αντιντάμπινγκ που επιβλήθηκαν στις εισαγωγές ορισμένων μηχανισμών με δακτύλιους για το δέσιμο φύλλων, καταγωγής Λαϊκής Δημοκρατίας της Κίνας.

(2) Η αίτηση υποβλήθηκε στις 18 Αυγούστου 2003 από την SX Burowaren και Ringbuchtechnik Handelsgesellschaft GmbH εξ ονόματος παραγωγών που αντιπροσωπεύουν το 100 % της κοινοτικής παραγωγής ορισμένων μηχανισμών με δακτύλιους για το δέσιμο φύλλων.

Β. ΠΡΟΪΟΝ

(3) Το προϊόν που αφορά ο ισχυρισμός περί καταστρατηγήσεως είναι ορισμένοι μηχανισμοί με δακτύλιους για το δέσιμο φύλλων, καταγωγής Λαϊκής Δημοκρατίας της Κίνας (εφεξής "υπό εξέταση προϊόν") που δηλώνεται κανονικά με τον κωδικό ΣΟ ex 8305 10 00. Αυτοί οι μηχανισμοί αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σε αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο υπό εξέταση προϊόν ("ορισμένοι μηχανισμοί με δακτύλιους").

(4) Το προϊόν που αφορά η έρευνα είναι ορισμένοι μηχανισμοί με δακτύλιους που αποστέλλονται από το Βιετνάμ (το προϊόν της έρευνας), που κανονικά δηλώνεται με τους ίδιους κωδικούς με εκείνους του υπό εξέταση προϊόντος.

(5) Οι εν λόγω κωδικοί ΣΟ παρατίθενται για πληροφοριακούς και μόνο λόγους.

Γ. ΥΦΙΣΤΑΜΕΝΑ ΜΕΤΡΑ

(6) Τα ισχύοντα επί του παρόντος μέτρα που αποτελούν αντικείμενο καταστρατήγησης κατά τους ισχυρισμούς, συνίστανται σε μέτρα αντιντάμπινγκ που έχουν επιβληθεί με τον κανονισμό (ΕΚ) αριθ. 119/97(3) του Συμβουλίου, όπως τροποποιήθηκε από τον κανονισμό (ΕΚ) αριθ. 2100/2000(4).

Δ. ΑΙΤΙΟΛΟΓΗΣΗ

(7) Η αίτηση περιέχει επαρκή αποδεικτικά στοιχεία σχετικά με το ότι τα ισχύοντα μέτρα αντιντάμπινγκ στις εισαγωγές ορισμένων μηχανισμών με δακτύλιους καταγωγής Λαϊκής Δημοκρατίας της Κίνας αποτελούν αντικείμενο καταστρατήγησης μέσω μεταφόρτωσης αυτών των μηχανισμών με δακτύλιους μέσω Βιετνάμ.

(8) Από την αίτηση προκύπτει ότι, μετά την επιβολή των μέτρων, ο τρόπος διεξαγωγής των εμπορικών συναλλαγών που αφορούν τις εξαγωγές του εν λόγω προϊόντος από τη Λαϊκή Δημοκρατία της Κίνας στην Κοινότητα έχει μεταβληθεί σημαντικά και για τον οποίο δεν υπάρχει επαρκής λόγος ή αιτιολόγηση άλλη εκτός της επιβολής του δασμού. Αυτή η αλλαγή του τρόπου διεξαγωγής των εμπορικών συναλλαγών φαίνεται ότι απορρέει από τη μεταφόρτωση ορισμένων μηχανισμών με δακτύλιους καταγωγής Λαϊκής Δημοκρατίας της Κίνας μέσω Βιετνάμ.

(9) Επιπλέον, το αίτημα περιέχει επαρκή αποδεικτικά στοιχεία σύμφωνα με τα οποία οι επανορθωτικές συνέπειες των ισχυόντων μέτρων αντιντάμπινγκ για το υπό εξέταση προϊόν εξουδετερώνονται τόσο ως προς τις ποσότητες όσο και ως προς τις τιμές. Φαίνεται ότι σημαντικοί όγκοι εισαγωγών ορισμένων μηχανισμών με δακτύλιους από το Βιετνάμ έχουν αντικαταστήσει τις εισαγωγές του υπό εξέταση προϊόντος. Επιπλέον, υπάρχουν επαρκή αποδεικτικά στοιχεία σύμφωνα με τα οποία η αύξηση αυτή των εισαγωγών πραγματοποιείται σε τιμές σαφώς χαμηλότερες από τη μη ζημιογόνο τιμή που είχε καθοριστεί στην αρχική έρευνα.

(10) Τέλος, η αίτηση περιέχει επαρκή αποδεικτικά στοιχεία σχετικά με το ότι οι τιμές ορισμένων μηχανισμών με δακτύλιους που αποστέλλονται από το Βιετνάμ, αποτελούν αντικείμενο ντάμπινγκ σε σχέση με την κανονική αξία που είχε καθοριστεί προηγουμένως για το υπό εξέταση προϊόν.

Ε. ΔΙΑΔΙΚΑΣΙΑ

(11) Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 του βασικού κανονισμού και την υπαγωγή σε καταγραφή, σύμφωνα με το άρθρο 14 παράγραφος 5 του βασικού κανονισμού, των εισαγωγών ορισμένων μηχανισμών με δακτύλιους που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι.

α) Ερωτηματολόγια

(12) Η Επιτροπή, για να συγκεντρώσει τις πληροφορίες που θεωρεί απαραίτητες για την έρευνα, θα αποστείλει ερωτηματολόγια στους παραγωγούς-εξαγωγείς στο Βιετνάμ, στους παραγωγούς-εξαγωγείς στη Λαϊκή Δημοκρατία της Κίνας και στους εισαγωγείς στην Κοινότητα που είναι γνωστοί στην Επιτροπή ή που συνεργάστηκαν με την έρευνα η οποία οδήγησε στην επιβολή των ισχυόντων μέτρων και στις αρχές της Λαϊκής Δημοκρατίας της Κίνας και του Βιετνάμ. Ενδεχομένως, μπορούν να ζητηθούν πληροφορίες και από τον κοινοτικό κλάδο παραγωγής.

(13) Εν πάση περιπτώσει, όλα τα ενδιαφερόμενα μέρη οφείλουν να επικοινωνήσουν με την Επιτροπή το συντομότερο δυνατό και το αργότερο εντός της προθεσμίας που καθορίζεται στο άρθρο 3 για να πληροφορηθούν εάν περιλαμβάνονται στο αίτημα, και για να ζητήσουν ενδεχομένως ερωτηματολόγιο εντός της προθεσμίας που καθορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη.

(14) Οι αρχές της Λαϊκής Δημοκρατίας της Κίνας και του Βιετνάμ θα ενημερωθούν για την έναρξη της έρευνας και θα λάβουν αντίγραφο του αιτήματος.

β) Συλλογή πληροφοριών και ακροάσεις

(15) Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παρέχουν αποδεικτικά στοιχεία. Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση.

γ) Απαλλαγή καταγραφής των εισαγωγών ή μέτρων

(16) Σύμφωνα με το άρθρο 13 παράγραφος 4 του βασικού κανονισμού, οι εισαγωγές του προϊόντος της έρευνας μπορούν να απαλλαγούν από την καταγραφή ή τα μέτρα αν η εισαγωγή δεν αποτελεί καταστρατήγηση.

(17) Η κατά τους ισχυρισμούς καταστρατήγηση λαμβάνει χώρα εκτός της Κοινότητας. Το άρθρο 13 του βασικού κανονισμού αποσκοπεί στο να εξουδετερώνει τις πρακτικές καταστρατήγησης χωρίς να επηρεάζει τους οικονομικούς φορείς οι οποίοι μπορούν να αποδείξουν ότι δεν συμμετέχουν σε τέτοιες πρακτικές, αλλά δεν περιλαμβάνει ειδική διάταξη που να προβλέπει την μεταχείριση των εξαγωγέων οι οποίοι μπορούν να αποδείξουν ότι δεν συμμετέχουν σε πρακτικές καταστρατήγησης των μέτρων. Επομένως, είναι αναγκαίο να προβλεφθεί η δυνατότητα για τους ενδιαφερόμενους εξαγωγείς να ζητούν απαλλαγή από την καταγραφή των εισαγωγών των εξαγομένων προϊόντων τους ή από τα μέτρα που επιβάλλονται σε αυτές τις εισαγωγές. Οι εξαγωγείς που επιθυμούν να τύχουν απαλλαγής πρέπει να υποβάλουν σχετική αίτηση και να αποστείλουν τις τυχόν απαντήσεις στο ερωτηματολόγιο εντός των κατάλληλων προθεσμιών, ώστε να καθοριστεί ότι δεν καταστρατηγούν τους δασμούς αντιντάμπινγκ κατά την έννοια του άρθρου 13 παράγραφος 1 του βασικού κανονισμού. Οι εισαγωγείς μπορούν να τύχουν απαλλαγής από την καταγραφή ή τα μέτρα στο βαθμό που οι εισαγωγές τους προέρχονται από εξαγωγείς οι οποίοι τυγχάνουν τέτοιας απαλλαγής και σύμφωνα με το άρθρο 13 παράγραφος 4.

ΣΤ. ΚΑΤΑΓΡΑΦΗ

(18) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του προϊόντος της έρευνας υποβάλλονται σε καταγραφή ούτως ώστε να διασφαλιστεί ότι, σε περίπτωση που επιβεβαιωθεί η καταστρατήγηση, θα είναι δυνατή η με αναδρομική ισχύ επιβολή δασμών αντιντάμπινγκ από την ημερομηνία καταγραφής αυτών των εισαγωγών που αποστέλλονται από το Βιετνάμ.

Ζ. ΠΡΟΘΕΣΜΙΕΣ

(19) Για λόγους χρηστής διαχείρισης, πρέπει να καθοριστούν προθεσμίες εντός των οποίων:

- τα ενδιαφερόμενα μέρη μπορούν να αναγγελθούν στην Επιτροπή, να υποβάλουν τις απόψεις τους γραπτώς και να απαντήσουν στο ερωτηματολόγιο ή να υποβάλουν άλλες πληροφορίες που πρέπει να ληφθούν υπόψη κατά την έρευνα,

- τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση από την Επιτροπή.

(20) Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προθεσμίας που αναφέρεται στο άρθρο 3 του παρόντος κανονισμού.

Η. ΑΡΝΗΣΗ ΣΥΝΕΡΓΑΣΙΑΣ

(21) Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία. Η χρησιμοποίηση των διατάξεων του άρθρου 18 μπορεί να καταλήξει σε λιγότερο ευνοϊκά συμπεράσματα για το εν λόγω μέρος από ό,τι εάν είχε συνεργασθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κινείται έρευνα δυνάμει του άρθρου 13 παράγραφος 3 του κανονισμού (ΕΚ) αριθ. 384/96 για να διαπιστωθεί αν οι εισαγωγές στην Κοινότητα ορισμένων μηχανισμών με δακτύλιους για το δέσιμο φύλλων, που υπάγονται στον κωδικό ΣΟ ex 8305 10 00 (κωδικοί TARIC 8305 10 00 11 και 8305 10 00 21 ), και που αποστέλλονται από το Βιετνάμ, είτε είναι καταγωγής Βιετνάμ είτε όχι, καταστρατηγούν τα μέτρα που έχουν επιβληθεί με τον κανονισμό (ΕΚ) αριθ. 119/97.

Για τους σκοπούς του παρόντος κανονισμού, οι μηχανισμοί με δακτύλιους για το δέσιμο φύλλων αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σ' αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο μηχανισμό με δακτύλιους.

Άρθρο 2

Καλούνται οι τελωνειακές αρχές, σύμφωνα με το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή των εισαγωγών στην Κοινότητα που προσδιορίζονται στο άρθρο 1 του παρόντος κανονισμού.

Η καταγραφή παύει εννέα μήνες μετά την ημερομηνία έναρξης της ισχύος του παρόντος κανονισμού.

Η Επιτροπή δύναται, με κανονισμό, να ζητήσει από τις τελωνειακές αρχές να σταματήσουν την καταγραφή όσον αφορά τις εισαγωγές στην Κοινότητα των προϊόντων που εξάγονται από τους εξαγωγείς οι οποίοι, μετά από αίτηση απαλλαγής από την καταγραφή, αποδείχθηκε ότι δεν έχουν καταστρατηγήσει τους δασμούς αντιντάμπινγκ.

Άρθρο 3

1. Τα μέρη οφείλουν να ζητήσουν ερωτηματολόγιο από την Επιτροπή εντός δεκαπέντε ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης.

2. Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, ώστε να μπορέσουν να ληφθούν υπόψη οι παρατηρήσεις τους κατά την έρευνα.

3. Τα ενδιαφερόμενα μέρη μπορούν επίσης να ζητήσουν, εντός της ιδίας προθεσμίας 40 ημερών, να γίνουν δεκτά σε ακρόαση από την Επιτροπή.

4. Οι πληροφορίες οι σχετικές με την συγκεκριμένη υπόθεση, οι αιτήσεις ακρόασης, οι αιτήσεις για τη χορήγηση ερωτηματολογίου, καθώς και όλες οι αιτήσεις για την έγκριση πιστοποιητικών μη καταστρατήγησης πρέπει να υποβάλλονται γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), θα πρέπει να αναφέρουν το όνομα, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους και να αποστέλλονται στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου

Διεύθυνση B

J-79 5/16 B - 1049 Βρυξέλλες Φαξ (32-2) 295 65 05 Telex: COMEU B 21877

Άρθρο 4

Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Σεπτεμβρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 22 της 24.1.1997, σ. 1.

(4) ΕΕ L 250 της 5.10.2000, σ. 1.